**Lee Jae-myung** (kor. 이재명, *I Jae-myeong*; s. 22. joulukuuta 1964 Andong, Etelä-Korea) on eteläkorealainen poliitikko ja asianajaja, joka valittiin vuonna 2022 Korean demokraattisen puolueen johtoon. Hän on toiminut urallaan Seongnamin pormestarina ja Gyeonggin maakunnan kuvernöörinä. Lee hävisi historiallisen täpärästi vuoden 2022 presidentinvaalit, jotka voitti Yoon Suk-yeol.

Elämäkerta
----------

### Asianajajasta politiikkaan

Lee Jae-myung syntyi 1964 Andongin kaupungissa Pohjois-Gyeongsangin maakunnassa. Perhe oli köyhiä maanviljelijöitä, ja hänellä oli kuusi sisarusta. Hän opiskeli oikeustiedettä Chung-Angin yliopistossa. Hän valmistui 1986 ja sai 1989 luvan toimia asianajajana.

Lee perusti oman toimiston Seongnamiin ja keskittyi työntekijöiden oikeuksiin, mikä lopulta johdatti hänet myös mukaan politiikkaan. Hän liittyi elokuussa 2005 Uri-puolueeseen ja haki seuraavana vuonna Seongnamin pormestariksi. Leetä ei valittu, eikä hän saanut paikkaa myöskään vuoden 2006 parlamenttivaaleissa.

### Pormestariksi ja presidenttiehdokkaaksi

Uri-puolue yhdistyi vuonna 2007 toisen puolueen kanssa, ja niiden liitosta syntyi Demokraattisen puolueen edeltäjä. Sen listoilta Lee valittiin 2010 Seongnamin pormestariksi, ja toiselle kaudelle hänet valittiin neljä vuotta myöhemmin. Lee sai mainetta muun muassa kehittämällä Seongnamin kaupungin sosiaalipalveluita sekä kieltämällä koiranlihan myynnin Moranin marketilla, joka oli ollut vuodesta 1960 Korean suurimpia koiranlihan kauppapaikkoja.

Lee haki 2017 Demokraattisen puolueen presidenttiehdokkaaksi, mutta jäi esivaaleissa kolmanneksi. Hänet valittiin seuraavana vuonna Gyeonggin maakunnan kuvernööriksi. Hän sai huomiota muun muassa määrämällä valvontakamerat sairaaloiden leikkaussaleihin, koska osa lääkäreistä oli käyttänyt luvatonta henkilökuntaa leikkauksissa. Hän sai myös myönnettyä koronapandemian aikana elvytysrahoja maakunnan asukkaille.

Lee jätti 2021 paikkansa kuvernöörinä keskittyäkseen Etelä-Korean presidenttikisaan. Hän johti gallupeissa jopa kymmenen prosenttiyksikön verran Yoon Suk-yeolia, mutta ero kutistui ennen vaaleja vain muutamaan prosenttiyksikköön. Vuoden 2022 vaaleista muodostui Etelä-Korean historian tiukimmat, sillä Yoon voitti Leen vain 0,73 prosenttiyksikön erolla. Lee on vaalien jälkeen ollut syytettynä korruptiosta ja luottamusaseman väärinkäytöstä, mutta Lee on kiistänyt syytteet.

Lee valittiin vuoden 2022 täydennysvaaleissa Etelä-Korean kansalliskokoukseen, ja myöhemmin samana vuonna hänet valitiin Korean demokraattisen puolueen johtajaksi.

Leetä puukotettiin tammikuussa 2024 kaulaan, kun hän oli vierailulla Busanissa. Hyökkääjä on kertonut aikomuksenaan ollut tappaa Lee, mutta tämän saama noin senttimetrin viilto kaulan vasempaan sivuun ei ollut henkeä uhkaava.

Lähteet
-------

1. ↑  Governer Gyeonggi Province. Viitattu 2.1.2024. (englanniksi)
2. 1 2 3  Alessandro Vesprini: Who is who: Lee Jae-myung *Geopolitica.info*.  3.3.2022. Viitattu 2.1.2024. (englanniksi)
3. 1 2 3 4  Ko Jun-tae: Who is Lee Jae-myung? *Korea Herald*.  2.7.2021. Herald Corporation. Viitattu 2.1.2024. (englanniksi)
4. ↑  Kelly Kasulis Cho: Lee Jae-myung is a technocrat with hardscrabble origins *NYTimes.com*.  9.3.2022. The New York Times Company. Viitattu 2.1.2024. (englanniksi)
5. 1 2  Kelly Ng: Lee Jae-myung: South Korea opposition leader stabbed in neck on visit to Busan *BBC News*.  2.1.2024. BBC. Viitattu 2.1.2024. (englanniksi)
6. ↑  Lee Minji: Ex-presidential candidate Lee elected DP's new leader  28.8.2022. Yonhap News Agency. Viitattu 2.1.2024. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Korea

 |

 |